
Martfű Város Polgármesterétől

E l ő t e r j e s z t é s 

a Szolnoki Kistérség Többcélú Társulása Társulási megállapodás módosítására
Tisztelt Képviselő-testület!

A Szolnoki Kistérség Többcélú Társulása Társulási Tanácsa által a 81/2011. (VI.29.) számú határozatával elfogadott Társulási Megállapodás módosítását, melyet - települési önkormányzatok többcélú kistérségi társulásáról szóló 2004. évi CVII. törvény 1.§ (9) bekezdés b) pontja alapján a társulásban résztvevő képviselő- testületek mindegyikének minősített többséggel hozott döntése szükséges a többcélú kistérségi társulási megállapodás módosításához - minden település képviselő-testületének tárgyalnia szükséges.  
 

A települési önkormányzatok többcélú kistérségi társulásáról szóló 2004. évi CVII. törvény 3.§ (1) bekezdése d) pontja alapján, a többcélú kistérségi megállapodás tartalmazza a - meglévő - vagy tervezett - közös fenntartású intézmények megjelölését, amelyek biztosítják a többcélú kistérségi társulás által ellátott önkormányzati közszolgáltatásokat.

A Szolnoki kistérség több települése – Besenyszög- Tiszasüly- Szászberek, Tószeg-Zagyvarékas, valamint Tiszajenő-Vezseny – a helyi önkormányzatokról szóló, többször módosított 1990. évi LXV. törvény 43. § (1) bekezdése, valamint a 1993. évi LXXIX. törvény 88. § (4) bekezdése alapján közoktatási intézményfenntartói társulást hozott létre a következőképpen:

Besenyszög és Tiszasüly községek által társulásban fenntartott Általános Iskola, Alapfokú Művészetoktatási Intézményét 2011. augusztus 1. napjától kezdődően kibővíti Szászberek község önkormányzata Általános Iskolájával. A gesztor szerepet Besenyszög Község Önkormányzata tölti be. 

A tószegi Általános Iskola és Óvoda 1-8. évfolyammal működő intézményhez 2011. szeptember 1. napjától társul a zagyvarékasi Damjanich János Általános Iskola és Óvoda 1-8 évfolyammal tagintézményként. A gesztor szerepet Tószeg Község Önkormányzata tölti be. 

A tiszajenői Szent István Általános Iskola és Óvoda intézményhez 2011. szeptember 1. napjától csatlakozik a vezsenyi Általános Iskola és Óvoda mint tagintézmény. A gesztor szerepet Tiszajenő Község Önkormányzata tölti be. 

A települési önkormányzatok többcélú kistérségi társulásáról szóló 2004. évi CVII. törvény 1.§ (9) bekezdés b) pontjának megfelelően – mely alapján a társulásban résztvevő képviselő- testületek mindegyikének minősített többséggel hozott döntése szükséges a többcélú kistérségi társulási megállapodás módosításához - ennek érdekében kérem, a Tisztelt Képviselő-testületet az alábbi határozati javaslat elfogadására. 

Határozati javaslat: 

…………/2011.(VII.28.) Határozat

a Szolnoki Kistérség Többcélú Társulása Társulási megállapodás módosítására

Martfű Város Önkormányzata megtárgyalta a Szolnoki Kistérség Többcélú Társulása Társulási megállapodás módosítására tett javaslatot, melyet minősített többséggel egyhangúlag elfogad. 
Martfű Város Önkormányzatának Képviselő-testülete felhatalmazza Martfű Város Polgármesterét a társulási megállapodás aláírására.

Martfű, 2011. július 20.

                                                                                      Dr. Kiss Edit 

                                                                                      polgármester 

